Apr 15,2017
అధికారుల విలీనానికి కోర్టు బ్రేక్‌!
నవతెలంగాణ-వాణిజ్య విభాగం: 'భారతీయ స్టేట్‌ బ్యాంకు'లోకి (ఎస్‌బీఐ) అనుబంధ బ్యాంకుల అధికారులను చేర్చుకొనే ప్రక్రియకు తాజాగా బ్రేక్‌ పడింది. ఎస్‌బీఐలోకి ఆరు అనుబంధ బ్యాంకులకు చెందిన దాదాపు 30,000 మంది అధికారులను చేర్చుకొనే విషయంలో స్పష్టత కొరవడిన సంగతి తెలిసిందే. దీంతో వారు న్యాయం కోసం న్యాయస్థానాన్ని ఆశ్రయించారు. ఈ విషయాన్ని విచారణకు చేపట్టిన హైదరాబాద్‌ హైకోర్టు అధికారులకు ఇచ్చిన ఆఫ్షన్లపై జూన్‌ 15 వరకు ఎలాంటి చర్యలు చేపట్ట కూడదంటూ ఎస్‌బీఐకి మధ్యంతర ఉత్తర్వులను జారీ చేసింది. పిటిషనర్లు లేవనెత్తిన పలు విషయాలపై స్పష్టతనివ్వాలని కోర్టు ఎస్‌బీఐని కోరింది. అనుబంధ బ్యాంకు ఉద్యోగులకూ ఎస్‌బీఐ బెన్‌ఫిట్స్‌ను వర్తింపజేస్తామని ఎస్‌బీఐ విలీనానికి ముందు చెప్పినట్టు 'ఆల్‌ ఇండియా బ్యాంక్స్‌ ఎంప్లాయిస్‌ అసొసియేషన్‌' జాతీయ కార్యదర్శి రాంబాబు తెలిపారు. ఇప్పుడు అందుకు విరుద్ధంగా అనుబంధ బ్యాంకు ఉద్యోగులకు ఆయా బ్యాంకులకు సంబంధించిన బెన్‌ఫిట్స్‌ మాత్రమే వర్తిస్తాయంటూ ఎస్‌బీఐ సర్కులర్‌ జారీ చేసినట్టుగా ఆయన తెలిపారు. ఈ నేపథ్యంలో అసొసియేట్స్‌ బ్యాంకులకు చెందిన ఉద్యోగులు హైకోర్టు ఆశ్రయించినట్టు రాంబాబు తెలిపారు.
రూ.లక్ష కోట్ల లావాదేవీలే లక్ష్యం: ఎస్‌బీఐ
'భారతీయ స్టేట్‌ బ్యాంక్‌' డిజిటల్‌ దన్నుతో మరింతగా విస్తరించాలని యోచిస్తోంది. ప్రస్తుత ఆర్థిక సంవత్సరంలో దాదాపు 5.2 లక్షల 'యాక్సెప్టేన్సీ టచ్‌ పాయింట్ల'ను ఏర్పాటు చేయనున్నట్టుగా ఆ బ్యాంకు అధినేత్రి అరుంధతీ భట్టాచార్య తెలిపారు.
మీ స్నేహితులకు రికమెండ్ చెయ్యండి